בית הספר לבנות סנט פול

בית הספר לבנות "סנט פול" (באנגלית: St. Paul's Girls' School) הוא בית ספר פרטי לבנות השוכן בשכונת ברוּק גרין ברובע האמרסמית' ופולהאם במערב לונדון. בית הספר מיועד לבנות בלבד בגילים 11 עד 18. נכון לשנת 2025, מנהלת בית הספר היא ליז היואר. היסטוריה ב-1509, יִסד הכומר קתולי והמחנך ג'ון קולֵט את בית הספר "סנט פול" בלונדון , שבו למדו בנים בלבד. בנוסף, הקים קולט קרן הקדש עבור בית הספר, שנועדה לאפשר לבנים חינוך נוצרי נאות. ב-1872, אגודת סוחרי הבדים של לונדון (The Mercers' Company) ראתה לנכון להקים גם בית ספר לבנות, במקביל למוסד הוותיק לבנים שעמד על תילו כבר קרוב לארבע מאות שנה. באותה שנה פנה הלורד ג'ורג' ליטלטון , הממונה על בתי הספר הממומנים באמצעות קרנות הקדש (endowed schools), לאגודת סוחרי הבדים בבקשה לנתב חלק מכספי הקרן של קולט למען פרויקט בית הספר לבנות. ב-1895 נבחרה שכונת ברוק גרין שברובע האמרסמית' במערב לונדון להיות מקום משכנו של בית הספר החדש, וזאת לאחר שנשקלו מקומות אחרים בעיר, בין היתר באזורי המפסטד וקנזינגטון. ב-1896 נבחר האדריכל ג'רלד הורסלי לתכנן את מבנה בית הספר. מעיון במסמכים מוקדמים עולה כי המוסד החינוכי החדש נקרא תחילה "בית הספר לבנות של הדקאן קולט", על שם מייסד קרן ההקדשה ג'ון קולט, שנשא בתואר דקאן קתדרלת "סנט פול" הישנה בלונדון. עם זאת, ב-1897, קבעה האגודה כי בית הספר החדש יקרא "בית הספר לבנות סנט פול". ב-1901 הונחו יסודות להקמת בית הספר, וב-1903 נבחר מיס פרנסס גריי למשרת מנהלת בית הספר. ב-15 באפריל 1904 פתח בית הספר את שעריו ל-54 תלמידות, בטקס רשמי במעמד מרי מִטֶּק, נסיכת ויילס, אליה התלווה בעלה ג'ורג', לימים מלך הממלכה המאוחדת. ב-1905 התמנה המלחין הבריטי גוסטב הולסט לממונה על הוראת המוזיקה בבית הספר, תפקיד שמילא עד לכתו ב-1934. הולסט היה מורה מסור ונלהב, שדגל בשיטות הוראה מעשיות, העשיר את רפרטואר הנגינה והזמרה של בית הספר ביצירות חדשות פרי עטו, הנחיל במאות תלמידותיו אהבה למקצוע והביאן להישגים גבוהים. ב-1913 נחנך בבית הספר אגף חדש למוזיקה, שחדריו הותקנו עם טכנולוגיה לבידוד רעשים ואפשרו להולסט לשקוד על מלאכתו בניתוק מוחלט מהעולם החיצון. רבות מיצירותיו של הולסט הולחנו בין כותלי אגף המוזיקה, בהן "סוויטת סנט פול" לתזמורת כלי קשת, הקרויה על שם בית הספר, וסוויטת "כוכבי הלכת", שהושלמה בסיוען של שתי מורות לפסנתר מסגל ההוראה בבית הספר – ואלי לסקר (Valley Lasker) ונורה דיי (Nora Day). בספטמבר 1939, עם פרוץ מלחמת העולם השנייה, פונה בית הספר לבנות "סנט פול" והועבר לבית הספר לבנות "וייקם אֵבּי" (Wycombe Abbey) שבמחוז בקינגהאמשייר בדרום-מזרח אנגליה. מנהלות בית הספר בוגרות בית הספר ברבות השנים הצמיח בית הספר אישיוּיוֹת בולטות רבות, המכונות "Old Paulinas": אמנויות מישה ברטון – שחקנית. ג'סטין פרישמן – אמנית ומוזיקאית. סיליה ג'ונסון – שחקנית. אמילי מורטימר – שחקנית. ג'ואלי ריצ'רדסון – שחקנית. נטשה ריצ'רדסון – שחקנית. אימוג'ן סטאבס – שחקנית. רייצ'ל וייס – שחקנית. דודי סמית – סופרת. אימוג'ן הולסט – מלחינה, מנצחת ומוזיקולוגית (בתו של גוסטב הולסט). מדעים ג'ואן רובינסון – כלכלנית. רוזלינד פרנקלין – כימאית. קתלין קניון – ארכאולוגית. ססיליה פיין-גפושקין – אסטרונומית. עיתונאות ותקשורת ויקטוריה קורן מיטשל – מנחת טלוויזיה ועיתונאית. פוליטיקה הארייט הרמן – חברת פרלמנט הבריטי. אן מארי טרוליאן – חברת הפרלמנט הבריטי ושרה בממשלה. שירלי ויליאמס – חברת הפרלמנט הבריטי ושרה בממשלה. ספורט קתלין מקיין-גודפרי – טניסאית. הישגים לימודיים בית הספר לבית "סנט פול" הוא אחד מבתי הספר המובילים בממלכה המאוחדת ונודע בזכות רמת הלימודים הגבוהה שלו. על פי מדד "The School Index" של קבוצת "Carfax" הבריטית, נכון לשנת 2024, בית הספר נמנה עם 30 בתי הספר התיכוניים הטובים ביותר בממלכה המאוחדת. על פי דירוג העיתונים הבריטיים ה"טיימס" וה"סאנדיי טיימס", הוכתר כבית הספר העצמאי המוביל בלונדון (על פי הישגים לימודיים) לשנת 2025. גלריה קישורים חיצוניים אתר האינטרנט הרשמי של בית הספר הבנות "סנט פול" (באנגלית) ביאורים הערות שוליים